Myllykoski (Kouvola)

Myllykoski (vakiintunut lempinimi ”Mylsä”) on noin 6 000 asukkaan taajama Kouvolan Anjalankoskella. Taajama kuului vuoteen 1974 asti Sippolan kuntaan ja vuosina 1975–2008 Anjalankosken kaupunkiin, kunnes Anjalankoski liittyi Kouvolaan vuonna 2009. Paperitehdas Myllykosken paperitehdas (Myllykoski Paper) oli pitkään taajaman merkittävin työnantaja, kunnes tehdas suljettiin vuonna 2011.
Myllykosken taajama sijaitsee Myllykosken tilastoalueella, Anjalankosken suuralueella.

Asuinalueet

Asuinalueita Myllykoskella ovat keskusta, Kurkimäki uusi, Kurkimäki vanha, Saviniemi, Pitkäkallio, Juholanmäki, Kurkisuo, Viiala, Rautakorpi, Yläpää ja Metsäkulma. Myllykosken eteläpuolella sijaitseva Keltakangas ja länsipuolella sijaitseva Ummeljoki luetaan taajaman talous- ja asuinalueiksi, ja ne molemmat ovatkin osa Myllykosken tilastollista taajamaa. Asukkaita Myllykosken talousalueella on noin 7 000.

Rakennukset ja rakennelmat

Keskusta ja Saviniemi 

Myllykosken keskustassa sijaitsee Kouvolan seurakuntayhtymän Anjalankosken seurakunnan tiloihin kuuluva Myllykosken kirkko, joka on Kouvolan korkein rakennus. Kirkko on metrin korkeampi kuin Hansatorni. Keskustassa sijaitsevia kauppoja ovat S-Market Myllykoski ja K-Supermarket Ruokamylly. Saviniemen jalkapallostadion on Kakkosessa pelaavan Myllykosken Pallon kotikenttä. Saviniemessä on myös jalkapallohalli, yleisurheilukenttä, tenniskentät, jääkiekkokaukalo ja Myllykosken yhtenäiskoulu (luokat 1–9). Viialan koulu (luokat 1–6) sijaitsee taajaman eteläosassa. Myllykoskella sijaitsee myös Kymijoen viereen tehty uimapaikka, Koivusaari, puhekielessä Koikka. Koivusaaresta löytyy myös frisbeegolfrata ja matonpesupaikka.   

Asema, joka antoi nimensä paikkakunnalle
Myllykosken asema perustettiin Viialan kylään ja nimettiin läheisen Kymijoen kosken mukaan. Aseman mukaan kylää alettiin kutsua Myllykoskeksi. Myllykoskelta on purettu kaksi aikakaudelleen tyypillistä rautatieasemaa. Ensimmäinen oli 1890-luvulla valmistunut alkuperäinen asemarakennusPajuoja, Reijo (toim.): Myllykosken seudun kyläkirja 1. Myllykosken seudun kotiseutuyhdistys, 1998. .. Tämä kaunis rakennus purettiin 1970-luvulla Myllykoski Oy:n vaihtoraiteen alta. Samasta syystä purettiin myös Myllykosken alkuperäinen kaunis urheilukenttä. Viimeinen 1970-luvulla rakennettu asema purettiin vuonna 2013. Entisen aseman vieressä toimii kuitenkin edelleen perinteinen 1930-luvulla rakennettu Museomajatalo Rauhala Inn.

Historia
Myllykosken kyläkirjoissa kerrotaan sotien jälkeisestä ajasta, jolloin kylä sai vahvan pulssin Karjalan evakoista. Pieniä yrityksiä syntyi suuri määrä ja silloisten kujien varret olivat liikeyrityksiä täynnä aivan vieri vieressä. Koska ei vielä ollut yksityisautoja, niin kaikki tehtaasta ansaittu raha jäi omaan kylään ja yrittäjät menestyivät Pajuoja Reijo (1998) Myllykosken seudun kyläkirja 1. Myllykosken Kotiseutuyhdistys  .

Liikenne

Myllykosken taajaman läpi kulkee Kotkan rata ja sen varrella on Myllykosken rautatieasema. Junamatka Myllykosken ja Kouvolan rautatieaseman välillä kestää noin 10 minuuttia. Kotkan rautatieasema on 30 minuutin päässä ja Inkeroisten rautatieasema välissä kuuden minuutin päässä.

Taajaman itäpuolella kulkee Mikkeli-Kouvola-Kotka valtatie 15. Myllykoskelta ajetaan Kouvolan keskustaan (13 km:n päässä) useimmiten niin kutsuttua Rantatietä eli Jokisillantietä (tie 3593), joka myötäilee Kymijokea noin 8 km:n matkan. Sen viertä kulkee myös pyörätie. Tielle on rakennettu valaistus koko matkalle.

Kouvolassa liikennevaloja löytyy keskustan lisäksi Kuusankoskelta ja Myllykoskelta.

Urheilu

Myllykosken Pallo -47 eli MYPA on taajaman tunnetuin asia lopetetun paperitehtaan lisäksi. Myllykoskella juhlittiin Veikkausliigan mestaruutta vuonna 2005. Suomen Cupin mestaruuden MYPA on voittanut kolme kertaa, vuosina 1992, 1995 ja 2004. MYPA ajautui kuitenkin konkurssiin kauden 2014 päätteeksi. Toimintaa jatkanut MYPA Juniorit sai edustuspaikan Kolmosesta kaudeksi 2017 ja nousi Ykköseen kaudeksi 2019. Kirjoitusasunsa MyPaksi palauttanut seura pelasi kaudella 2024 Kakkosessa sijoittuen runkosarjan seitsemänneksi ja voittaen alemman jatkosarjan. 

Populaarifiktiossa

Myllykoski kuvataan hiljaiseksi ja tapahtumaköyhäksi paikaksi Hannu Seikkulan komediassa Rampe & Naukkis – kaikkien aikojen superpari 1990. Elokuvassa Antti Virmavirran esittämä poliisi on aikoinaan palvellut kyseisellä paikkakunnalla ja tilittää virkaveljelleen: "Kyllä mie niin hölmön homman tein ku mie lähin sieltä Myllykoskelta. Mulla oli siinä vanhemman konstaapelin virka ihan kärkyl. Mutta se oli jotenki nii hiljane paikka siihe aikaa. Mitä ny joku mummo kuol kerran vuojes". Tämän jälkeen poliisit näkevät Rampen ja Naukkiksen ajaman auton kulkevan verkkaista vauhtia heidän ohitseen. "Tää on vissiin joku myllykoskelain", poliisi toteaa.

 Vuoden myllykoskelainen 
Myllykosken kyläyhdistys valitsee vuosittain "Vuoden myllykoskelaisen". Ehkä kuuluisin vuoden myllykoskelainen on vuonna 2009 valittu säveltäjä, sanoittaja ja muusikko Hannu Seppänen. Seppänen kertoo Kouvolan Sanomien haastattelussa: "Myllykoski on tietysti erityistapaus. Esitän siellä lauluja, joita ei todennäköisesti muualla edes ymmärretä." "Meillä oli Myllykoskella talo radan varrella. Se on tietysti muistoissa idyllinen paikka. Olen iloinen, että rataosuus on edelleen toiminnassa". Seppäsen lapsuudenkoti oli aikoinaan radan varrella Itä-asemantiellä, josta Myllykosken vanhat asematkin on jo purettu.

 Kuvia 

 Lähteet 
http://pxdata.stat.fi/PXWeb/pxweb/fi/StatFin/StatFin__vrm__vaerak/statfin_vaerak_pxt_027_fi.px 

 Viitteet 

Kirjallisuutta
Pajuoja, Reijo (toim.): Myllykosken seudun kyläkirja I. Myllykosken seudun kotiseutuyhdistys, 1998. .
Pajuoja, Reijo (toim.): Myllykosken seudun kyläkirja 2. Myllykosken seudun kotiseutuyhdistys, 2003. .
Raninen, Tarja (toim.): Myllykosken seudun kyläkirja 3 : Tehtaanmäki. Myllykosken seudun kotiseutuyhdistys, 2011. .

Luokka:Kouvolan kaupunginosat
Luokka:Kymenlaakson maakunnan taajamat
Luokka:Sippola